کئچن گئجه، بین الخالق عاشیقلار کونگره‌سی‌نین باغلانیش مراسیمی، تبریز بین الخالق کونگره مرکزینده گئچیریلدی.
اوچ گون‌ داوام ائدن بین الخالق عاشیقلار کونگره‌سی‌، 300 عاشیقین قاتیلیمی و آذربایجان خالقی‌نین هیجانی و دستگی ایله طنطنه‌لی مراسیمله سونا چاتدی.
تبریز بین الخالق کونکره مرکزی‌نین سالونو، ظرفیتیندن آرتیق صنعت سئودالی‌لاری، خصوصیله عاشیق موسیقی‌سی حیرانلارینی اؤزونده یئرلشدیررک، اوچ یوز اوزانین بیرلیکده هنر ایفا ائتمه‌لرینه ده صحنه اولدو.
مراسیمین باشلانغیجیندا، ایرانین هر یئرین‌دن گلن عاشیقلارین یانی سیرا، آذربایجان، تورکیه و گورجیستان‌لی عاشیقلارین عینی واختدا صحنه‌ده  اولماسی خالقین  گئنیش ایلگیسی ایله قارشیلاندی.
بنزرسیز بیر تشببوس اولان بو عاشیقلار کونگره‌سینه قاتیلان اوزانلارین ایجراسیندان سونرا دوغو آذربایجان ایالتی‌نین اوستاندارلیق سوروملوسو جواد رحمتی ده اوز چیخیشیندا بئله دئییر: "موسیقی مدنیتیمیزین بیر پارچاسیدیر و بیز کولتوروموزو غنی/زنگین ساخلادیغیمیز اؤلچوده غنی سرمایه‌یه صاحیب اولاریق. "
او سؤزلرینین داوامیندا "موسیقی دونیاسی قریبه بیر دونیادیر و آذربایجاندا دا غنی موسیقیلر واردیر" دئدی.
بونو دا قئید ائتملییک کی، 300 عاشیقین ایجراسیندان سونرا 18 عاشیق قوروبونون سیرا ایله اسلام پیغمبرینی اؤوه‌جک ماهنیلار سسلندیرمه‌لری سالوندا اولان خالق طرفیندن خوش قارشیلاندی.
